
Zapisi sa predavanja

 
Značenje modela promene ponašanja 
· Model promene ponašanja definišemo kao sistem objašnjenja činjenica o klijentovom problemu i putevima njegovog rešavanja koji je baziran na specifičnim teorijskim pretpostavkama i empirijski testabilnim psihološkim principima.
· Model promene ponašanja pojednostavljeno predstavlja hipotezu o psihološkom mehanizmu ili sklopu psiholoških mehanizama za koje se pretpostavlja da stoje u osnovi nekog određenog problematičnog doživljavanja ili ponašanja preko kojeg ili kojih se ostvaruje i održavanje i promena tog doživljaja ili ponašanja.
· Model promene ponašanja uobičajeno proizilazi iz određenog modela mentalnih poremećaja ili modela ličnosti jer u sebe često uključuje procese putem kojih se objašnjava pojava, razvoj i održavanje simptoma ili problematičnog ponašanja. 
Koje su funkcije psiholoških modela promene ponašanja? 
· Modeli definišu osnovne konstrukte putem kojih se objašnjava ponašanje, odstupanje od normi i promena ponašanja
· Objašnjavaju i nastanak i razvoj i održavanje problema kao i bihevioralnu promenu
· Predstavljaju vodič za hipoteziranje kauzalnih veza između konstrukata
· Usmeravaju praksu dijagnostike
· Identifikuju i konceptualizuju bihevioralne facilitatore i barijere
· Predstavljaju okvir za razvoj tretmanskih strategija kao i za definisanje terapijske strukture
· Identifikuju relevantne tehnike za provociranje i navigaciju bihevioralne promene
· Predstavljaju i okvir za sprovođenje evaluacije efikasnosti sprovedene strategije 

Osnovni problemi vezani za modele promene ponašanja 
· Pojedinačni modeli promene ponašanja nisu ni istiniti ni neistiniti, oni su manje ili više funkcionalni i eflikasni, manje ili više se baziraju na empirijski proverljivim konstruktima i procedurama
·  Nijedan model nije dostigao nivo paradigme
· Nijedan model nije empirijski dokazao svoju superiornost u odnosu na druge modele, posebno kad je u pitanju efikasnost tretmana zasnovanog da datom modelu.

Rizici i ograničenja isključivog zastupanja i pridržavanja pojedinačnih modela 
· Svaki model pokriva samo neke aspekte ljudskog psihološkog funkcionisanja 
· Kompleksnost ljudskog ponašanja omogućava i zahteva paralelno postojanje brojnih različitih modela 
· Rigidna konceptualizacija svakog problema iz odabranog modela 
· Prilagođavanje čoveka modelu a ne modela čoveku 

Zašto je ipak teorijski model promene ponašanja i pored svih zamerki koje mu se mogu uputiti nužan? 
· Pripadnost nekoj školi ima snažan doprinos entuzijazmu i vodi naučnike i stručnjake  ka tome da razvijaju svoje ideje i tehnike
· Oslanjanjem na jedan teorijski sistem uspevamo da 
· konzistentno opišemo kliničke fenomene, 
· da u praksi odredimo količinu i vrstu relevantnih informacija, 
· da organizujemo prikupljene informacije i 
· da teorijske pretpostavke i prikupljene inormacije integrišemo u koherentno znanje o klijentu koje usmerava našu praksu.
· Teorijska i praktična ograničenja induktivnog pristupa 
· Induktivni put realno ne bi mogao da da nikakve podatke, pošto je posmatranje činjenica bez nekih pravila selekcije ekspedicija kojoj nema kraja. Da bismo mogli da nekako organizujemo i uredimo naše iskustvo ili činjenice posmatranja, nužno je da se oslanjamo na neka pravila ili principe
Kako Poper ukazuje: 
“Dogmatsko stanovište vezivanja za jednu teoriju dokle god je to moguće od velikog je značaja. Bez njega ne bismo nikada mogli da pronađemo šta je sve sadržano u jednoj teoriji – napustili bismo tu teoriju pre nego što bismo stvarno imali prilike da ustanovimo njenu snagu; sledstveno tome nikakva teorija ne bi nikada bila u stanju da odigra svoju ulogu unošenja reda u svet, našeg pripremanja za buduće događaje, privlačenja naše pažnje na događaje koje inače ne bismo nikada primetili.”

Važnost poznavanja paralelnih modela 
· Empirijski je potvrđeno da je ljudsko ponašanje uslovljeno brojnim faktorima i interakcijom tih faktora 
· Empirijski je potvrđeno da manifestno isti fenomen (npr. distres ili neki simptom) može kod različitih individua imati različite mehanizme razvoja i održavanja 
· Poznavanje različitih modela omogućava da se različitim individuama čak i sa manifestno istim problemom prilazi na različite načine 
· Poznavanje modela i empirijskih nalaza omogućava kliničaru da 
· odluči da li će pristupiti klijentu iz nekog specifičnog modela ili će 
· integrisati pristupe kao i 
· da razume svoju odluku 
· da evaluira rezultate svoje odluke i da je modifikuje u hodu u skladu sa pravilima modela 

Dve velike grupe psiholoških modela promene ponašanja
· Psihoterapijski modeli
· Specifične psihoterapijske škole
· Integrativni modeli
· Teorijske integracije
· Eklektički modeli
· Asimilativni modeli
· Pluralistički modeli
· Modeli opštih faktora promene
· Psihološki modeli promene zdravstvenog ponašanja
· Modeli o prediktorima promene ponašanja
· Modeli o procesima promene ponašanja 

Specifične psihoterapijske škole
· Definišu konstrukte putem kojih objašnjavaju psihosocijalno funkcionisanje
· Razvijaju pretpostavke o uzrocima disfunkcionalnog ponašanja
· Definišu optimalno ili poželjno ponašanje i preko njega cilj psihološkog tretmana
· Definišu tretmanske strategije i tehnike
· Za razliku od relativno jasne deklaracije o tome šta je cilj promene ponašanja, nedovoljno ekspliciraju mehanizme promene, odnosno nejasno odgovaraju na pitanje: kako se konkretno sprovodi promena ponašanja. 

Mehanizmi promene ponašanja
· Svi eksplicitni i implicitni mehanizmi putem kojih se teorijskim modelom objašnjava ili samo prećutno pretpostavlja kako se promena ponašanja započinje, sprovodi i održava – 
· pretpostavljeni medijatori između tretmana kao nezavisne varijable i promenjenog ponašanja kao zavisne varijable 
· procesi ili događaji za koje se pretpostavlja da su pokrenuti tretmanom a koji dovode do smanjenja ili eliminacije patnje i povećanja dobrobiti
· Razlikujemo 
· procese koji potiču od terapeuta (različite tehnike i intervencije)
· procese koji se pokreću u klijentu (sve ono što klijent radi da bi promenio ponašanje)
· mehanizme koji se pokreću pod uticajem tih procesa (unutrašnji samoregulativni procesi koji obezbeđuju da klijent pristupi novom ponašanju)

Ciljevi i pretpostavljeni mehanizmi promene različitih specifičnih pristupa 
· Cilj psihoanalitičkih tretmana:
· Da osoba ostvari svoje kapacitete da efikasno rešava probleme i da bude zadovoljna sobom i u relacijama sa drugima (da voli i da radi).
· Da bi to mogla, zadaci u terapiji su:
·  Da se uklone pacijentovi otpori i da se otkloni potiskivanje da bi osoba postala svesna svojih unutrašnjih procesa
· Da se na taj način postigne objedinjenje i pojačavanje Ega pacijenta, 
· kako bi se Ego osposobio da sačuva mentalnu energiju koju je trošio na unutrašnje konflikte i da je usmerava na sadašnjost
· Pretpostavljeni mehanizmi promene: 
· Postizanje uvida, kognitivnog i afektivnog 
· Smatra se glavnim faktorom promene u psihoanalitičkom tretmanu (Wolitzky, 1995) 
· Pod uticajem terapeutovih interpretacija, klijent postaje svestan svojih neprihvatljivih potreba/strahova i na koji način su ga prethodna iskustva oblikovala 
· Energija ne mora više biti fiksirana na odbranu od njih, već dostupna svesnom donošenju odluka i promeni ponašanja
· Otkrivanjem i prihvatanjem i novim razumevanjem „neprihvatljivih“ motiva klijent stiče uvid u svoju psihodinamiku
· Energija tako više nije fiksirana na odbranu od nesvesnih sadržaja nego je na raspolaganju osobi u donošenju novih odluka o sadašnjem životu
· Uvid nije dovoljan da osoba automatski promeni ponašanje, ali stvara predulsov za to (Corey, 2001)
· Drugi ključan mehanizam promene je inkorporacija novog modela relacija sa “drugim” putem 
· permanentne i napredujuće interpretacije otpora  i transfera,  
· Interpretacije se odnose na 
· nova značenja pripisana različitim aspektima klijentovog ponašanja i iskustva i 
· novu konstrukciju koja pokušava da ponudi obuhvatniji prikaz delova pacijentove istorije
· Interpreatcije pomažu egu da asimilira novi sadržaj i ubrza proces otkrivanja novog nesvesnog sadržaja (Lemma, 2003)
· Uvid o ranim interpersonalnim odnosima se stiče kroz interpretiranje i kroz povezivanje sa sadašnjim odnosima 
· Potpomaže promenu u odnosu sa internalizovanim objektima tako što stvara uslove za realističniju procenu bliskih ljudi i omoguća veće razlikovanje između spoljašnjeg i unutrašnjeg sveta. 
· Terapeut interpretira istovremeno i prošlost i sadašnjost
· identifikacije sa analitičarem.
· Identifikacija sa analitičarem omogućava usvajanje benignijeg super ega
· Terapeut kao transferni objekat omogućuje osobi da ispituje obrasce odnosa u sadašnjosti
· Iskustvo neugrožavajućeg odnosa sa značajnom osobom koja ne potvrđuje negativna očekivanja od drugih 
· Postoje mišljenja da klijentovo iskustvo sa novim objektom koji reaguje kvalitativno različito prema njemu doprinosi promeni na proceduralnom nivou (Sandler & Sandler, 1997) 
· Većina iskustva o relacijama sa drugima reprezentovana je u implicitnoj formi, koje nije dostupno svesti 
· Internalizacija ranih interpersonalnih iskustava se dešava na presimboličkom nivou; reprezentacije nisu reči ili slike, već odigravanje relacionih procedura koje određuju “kako biti sa drugima” (Stern et al., 1998)
· Smatra se da je terapijska promena rezultat elaboracije i ponovne evaluacije aktuelnih modela koji su implicitno enkodirani kao procedure, vodeći ka promeni u procedurama koje klijent koristi u svojim odnosima sa drugima 
· Modeli „kako biti sa drugima” se ponovo odigravaju u transferu i događaje koji su originalno doprinosili njihovom nastanku nije potrebno ponovo dozivati u svest u cilju terapijske promene
· Promena se delimično odvija na proceduralnom nivou (Sandlers, Fonagy)
· Relacija sa terapeutom kao faktor promene 
· menja implicitno znanje o međuljudskim relacijama
· nudi nove proceduralne akcione srategije 
· stvara “sigurno mesto” gde klijent ima slobodu da stvori koherentnu priču i preradi scenario svog života
· Osnovne tehnike su 
· Slobodne asocijacije, analiza snova i otpora
· Cilj kognitivno orijentisanih tretmana:
· da se identifikuju i modifikuju neadekvatni kognitivni medijatori koji pretpostavljeno povećavaju verovatnoću razvoja novih emocionalnih i bihevioralnih ispoljavanja
· Pretpostavljeni mehanizmi promene su 
· kognitivna restrukturacija, 
· deaktivacija starih kognirivnih šema i 
· formiranje novih šema:
· Modifikacijom recipročne veze kognicije i afekta (Teasdale, 1985) 
· Problem: Procena neutralnih (int/ekst) stimulusa i relativno malih poteškoća kao daleko više averzivnih i nekontrolabilnih nego što zaista jesu
· Rešenje: Ukazivanjem na pogrešnu procenu i objašnjenjem veze kognicije i afekta, zajedno sa bihejvioralnim eksperimentima dovodi do brzog ustaljivanja adaptivnih formi ponašanja procene stimulusa te redukcije simptoma
· Promenom načina procesuiranja informacija (Brewin, 1989) 
· Dva domena kognitivnog sistema: 
· SISTEM AUTOMATSKOG  PROCESUIRANJA  - brz, nefleksibilan, radi bez namere i svesnosti, svrha da skladišti i poziva memoriju. 
· SISTEM OČEKIVANJA, UVERENJA, ATRIBUCIJA I HEURISTIKA - ograničen pažnjom, svestan, pod uticajem samoproklamovanih pravila interpretacije, svrha da procenjuje verovatnoće posledica eventualnih akcija.
· Problem: Emocionalna iskustva pod uticajem OBA. Reagujući na stimulus, PRVI se aktivira odmah stvarajući afekat koji utiče na pristrasnost DRUGOG i time održava poremećaj
· Rešenje: Modifikacija procesa svesnog sadržaja i korektivno bihejvioralno iskustvo utiču na deaktivaciju automatskih reakcija na stimulus i ustaljuju nove u prvi sistem. 
· Učenjem strategija prevladavanja koje kompenzuju pristrasnost u obradi informacija i posledične emocionalne odgovore (Barber and DeRubeis, 1989) 
· Problem: (De)aktivacija šema, (de)aktivacija NAM i uverenja su posledica nedostatka funcionalnih strategija prevladavanja
· Rešenje: Učenjem veština planiranja, analitičkog pristupa procena  situaciji i veština rešavanja problema klijent obezbeđuje sebi dovoljno pozitivnog potkrepljenja, da postiže promenu na nivou kognitivne restrukturacije 
· Cilj humanističkih tretmana:
· da se omogući osobi da prevaziđe fragmentaciju, da ponovo postane celovita i da prihvati svoju jedinstvenost – da smanji diskrepancu između ralnog i idealnog selfa
· Pretpostavljeni mehanizmi promene se tiču izgradnje novog self koncepta kroz neponovljiv, jednistven i bezuslovno prihvatajući susret sa drugom osobom i kroz povećanje svesnosti o aktuelnom trenutku.
· Cilj bihevioralnih tretmana:
· Da osoba formira nove bihevioralne sklopove u prisustvu starih stimulusa 
· Pretpostavljeni mehanizmi promene su: 
· gašenje starih i stvaranje novih asocijacija  između specifične situacije (stimulusa) i ponašanja, 
· izlaganje i sprečavanje starog odgovora 
· upravljanje potkrepljenjenm, 
· kontrola stimulusa, 
· učenje i izvođenje novih bihejvioralnih veština.
· Cilj sistemskih pristupa:
· da se minimalnim promenama stvore nova pravila komunikacije između elemenata sistema 
· Pretpostavljeni mehanizmi promene su destabilizacija nefunkcionalnog sistema i izgradnja nove strukture sistema, usvajanje novih ciljeva sistema i novih pravila za održavanje ravnoteže sistema. 

Autori transteorijskog modela promene ponašanja predlažu model integracije različitih teorijskih pristupa u tretmanu na osnovu nivoa atribucije problema klijenta na jedan ili više sledećih nivoa:
	Nivo atribucije problema klijenta
	Primeri odgovarajućih terapijskih škola za dati nivo atribucije problema

	Situacioni / simptomatski nivo
	Bihejvioralna terapija, Teorije socijalnog učenja 

	Maladaptivne kognicije 
	Racionalno-emotivna, Kognitivna 

	Interpersonalni konflikti 
	Interpersonalna, Psihodinamska, Transakciona

	Porodični / sistemski konflikti 
	Strateška,Strukturalna, Sistemska porodična 

	Intrapersonalni konflikti 
	Egzistencijalna, Psihoanaliza, Geštalt




Model opštih faktora
Osnovna pretpostavka:
Postoji određeni broj opštih terapijskih faktora zajedničkih za sve (ili većinu) terapija i oni su odgovorni za klijentov terapijski benefit, daleko više od specifičnih faktora koje ističu pojedine terapijske škole. (Wampold, 2001)

Pregled razvoja modela 
Pretpostavke Saula Rosenzweiga (1907-2004.)
               1936, Journal of Orthopsychiatry 
· Učinkovitost različitih terapijskih pristupa više ima veze sa njihovim zajedničkim elementima nego sa teorijskim principima na kojima su zasnovani.

· Dodo pretpostavka
· Svi terapijski sistemi imaju sledeća četiri ključna faktora:
· terapijsku relaciju
· sistematski racional kojim se opisuje klijentov problem i sredstva da se on prevazidje
· Integraciju personalnih sistema
· ličnost terapeuta 

Jerome Frank (1909 - 2005.)
		1961, Persuasion and Healing
Sve psihoterapije dele 4 osnovne komponente: 
· Emocionalno ispunjenu vezanost sa pomagačem
· Terapijski seting u kome klijent veruje da će mu profesionalac obezbediri pomoć
· Terapeut koji nudi jasan plan tretmana i teorijsko objašnjenje problema
· Terapeut koji nudi ritual ili proceduru kojim pristupa problemu 
6 elemenata zajedničkih za sve rituale/procedure:
· Borbu sa demoralizacijom i otuđenjem klijenta kroz ostvarivanje snažnog terapijskog saveza
· Povećanje očekivanja klijenta kroz povezivanje napredaka sa terapijskim procesima 
· Nuđenje novih prilika za učenje 
· Klijentove emocije su pobuđene i reprocesuirane 
· Facilitaciju klijentovog doživljaja ovladavanja veštinama,  problemom i self-efikasnošću 
· Nuđenje mogućnosti probanja i uvežbavanja novih načina ponašanja 
Konceptualizacija opštih faktora po Weinbergeru (1995, 2007) 
· terapijska relacija
· očekivanje uspešnosti tretmana
· iskustvo izlaganja
· doživljaj kontrole i povećanje veština rešavanja problema
· atribuiranje terapijskog ishoda 
 Marwin Goldfired
             1980, Toward the delineation of therapeutic change principles, American 				psychologist
Većina terapijskih strategija podrazumeva sledeće principe promene 
· Obezbeđivanje korektivnog iskustva; 
· Facilitaciju klijentove svesnosti o faktorima koji održavaju njegove poteškoće ili probleme; 
· Podsticanje pacijentovog verovanja da će terapija uspeti;
· Uspostavljanje optimalnog terapijskog saveza
· Pružanje mogućnosti pacijentu da na razne načine i ponovljeno testira realnost.
· To ne znači 
· Da nije bitno šta radite u terapiji
· Psihoterapijski modeli promene nemaju važnosti
· Model je ništa – terapijski odnos je sve
· Dosadašnja istraživanja efiksanosti ne vrede mnogo
· Isključivost na relaciji opšte-specifično
· Nego 
· Da radite psihoterapiju,  ne tarot,  gong ...
· Modelom definisane intervencije pokreću točkiće promene koja se najviše oslanja na opšte faktore
· Model nudi okvire razumevanja i pristupa problemu klijentu i terapeutu i jedna je od polaznih osnova formiranju ter. odnosa
· Istraživanja imaju svoja ograničenja i ona sama po sebi nisu problem, već ignorisanje udela opštih faktora
· Konceptualna integracija na nivou opšte-specifično 


PSIHOLOŠKI MODELI PROMENE PONAŠANJA PROISTEKLI IZ MODELA PROMENE ZDRAVSTVENOG PONAŠANJA
Promena zdravstvenog ponašanja 
· Dosadašnja praćenja i istraživanja ukazala na vezu ponašanja i zdravlja i istakla izvesna ponašanja kao posebno rizična i druga kao posebno poželjna kada je u pitanju unapređenje zdravlja ljudi. 
· Rezultati istovremeno ukazuju na poteškoće da se lako uspostave nove zdravstvene navike i potrebu za razvijanjem sistematskog i planskog pristupa kroz kontinuirano zdravstveno obrazovanje. 
Globalni ciljevi primarne prevencije i unapređenja zdravlja 
· Suprimacija eksteropersonalnih faktora koji provociraju i podržavaju razvoj nezdravih oblika ponašanja i promocija onih faktora koji podržavaju zdravlje; 
· Razvoj strategija za pomoć grupama i pojedincima u pokušajima promene zdravstvenog ponašanja 
· Razvoj strategija je olakšan ako postoje modeli koji koncipiraju zašto i kako se ljudi menjaju i šta povećava a šta umanjuje verovatnoću da će ljudi pristupiti nekoj promeni ponašanja ili stava. 

Teorije i modeli bihejvioralne promene 
· Teorije i modeli promene ponašanja mogu se podeliti u dve velike grupe: 
· teorije o predikciji promene ponašanja
· teorije o prirodi, strukturi i procesu promene ponašanja

Teorije o predikciji promene ponašanja odgovaraju na pitanje zašto ljudi menjaju ili ne menjaju ponašanje /eksplanatorni ili kontinuum modeli
· bave se unutrašnjim i spoljašnjim faktorima koji doprinose odluci osobe da promeni neko ponašanje 
Teorije o prirodi, strukturi i procesu promene ponašanja odgovaraju na pitanje kako ljudi menjaju ponašanje /stadijum modeli promene ponašanja
· bave se i faktorima koji doprinose procesu donošenja odluke ali i samom procesu kroz koji se promena sprovodi i održavanju postignute promene 

Osnovne pretpostavke socijalno kognitivnog pristupa promeni zdravstvenog ponašanja
· Autori ovih modela se usmeravaju na registrovanje kognitivnih i afektivnih procesa za koje se pretpostavlja da posreduju između stimulusa i ponašanja.
· Osnovna pretpostavka je da će zdravstveno ponašanje u najvećoj meri biti regulisano načinom na koji osoba interpretira stimuluse relevantne za zdravlje
· Osnovni cilj ovih modela je da se otkrije koji su to kognitivno afektivni procesi koji se nalaze u osnovi donošenja odluka o zdravstvenom ponašanju da bi to poslužilo kao matrica kojoj će se graditi preventivni i promotivni programi.
· Najčešće su u pitanju konstrukti koji se tiču različite vrste očekivanja, stavova i verovanja povezanih sa ponašanjem i očekivanja konsekvenci tog ponašanja.
· Autori ovih modela pretpostavljaju da je zdravstveno ponašanje u najvećoj meri rezultat racionalnog procesa donošenja odluke baziranog na 
· namernom i svesnom procesuiranju dostupnih informacija i 
· na odmeravanju verovatnoće (očekivanju) da će neko ponašanje dovesti do određenog ishoda i 
· odmeravanja da vrednosti ili korisnosti (valence) tog ishoda sa aspekta zadovoljenja važnih osobinih ciljeva.
· Pretpostavlja se i da osobe generalno teže maksimiziranju korisnosti i prijatnosti i smanjenju nelagode i da će u skladu sa tim donositi konkretne odluke.

Faktori koji se provlače kroz različite modele promene zdravstvenog ponašanja
· Percepcija pretnje – da li je osoba svesna i da li razmatra koliko je neko ponašanje štetno
· emocionalne reakcije – emocionalni odgovor na percipiranu pretnju
· očekivanje ishoda – percepcija da će promena ponašanja dovesti do umanjivanja verovatnoće ostvarenja pretnje ili da će doprineti promociji nekih ličnih vrednosti 
· Self-efikasnost – percepcija osobe da je sposobna da sprovede promenu ponašanja (sa ovim je često povezan faktor otpornosti na iskušenje)
· Postojanje ili percepcija prepreka – objektivne ili percipirane prepreke da se određeno ponašanje sprovede
· Dobiti i nedostaci (stavovi) – percepcija korisnosti ili štetnosti konsekvenci do kojih dovodi promena ponašanja
· Veštine i kompetencije – da li je osoba realno sposobna da sprovede određeno ponašanje
· Percipiran socijalni pritisak (subjektivne norme) – šta osoba misli da okolina misli da ona treba da uradi
· Namera – da li osoba ima nameru i da li planira da sprovede ponašanje
· Povodi za akciju – unutrašnji i spoljašnji stimulusi koji povećavaju verovatnoću da će se osoba odlučiti da preduzme akciju
· Sklonost otporu – sklonost osobe da preporuke za promenu ponašanja doživi kao manipulaciju i da ima potrebu da im se odupe 

Modeli promene zdravstvenog ponašanja 
· Glantz sa svojim saradnicima izdvaja sledeće modele kao najuticajnije i kao one sa najviše empirijske potpore: 
	- model verovanja o zdravlju /I. M. Rosenstock & M.H. Becker/,
	- teorija promišljene akcije i planiranog ponašanja /I. Ajzen/,
	- teorija socijalnog učenja /A. Bandura/i
	- transteorijski model /J. Prochaska/. 
· Glantz navodi još neke modele koji figuriraju u oblasti prevencije i unapređenja zdravlja ali koji tek trebaju da dobiju odgovarajuću podršku i koji se tiču objedinjavanja eksterpersonalnih i unutarpersonalnih faktora promene zdravstvenog ponašanja, kao što su model difuzija inovacija, model stresa i prevladavanja stresa, model prevencije relapsa, model komunalne organizacije i sl. 

Osnovne karakteristike eksplanatornih ili kontinuum teorija
· Polaze od pretpostavke da je promena ponašanja samoregulativan proces usaglašavanja percepcije realnosti, verovanja, očekivanja i ciljeva i ka ciljevima usmerenog ponašanja
· Usmerene na otkrivanje faktora koji doprinose održavanju problema i nameri osobe da promeni neko ponašanje i upućuju na to šta treba menjati kako bi osoba razvila nameru na promeni ponašanje.
· Pretpostavka da je promena kontinuiran pravolinijski proces razvoja namere koja vodi ka bihevioralnoj promeni.
· Najneposredniji prediktor promene ponašanja je namera osobe pa su napori ovih teorija usmereni ka prepoznavanju kognitivno afektivnih faktora koji doprinose razvoju namere.
· Doprinos različitih prediktora i namere i ponašanja je aditivan i uglavnom ne ističu da postoji interaktivan efekat
· Praktična konsekvenca ovoga je da iste promotivne i preventivne intervencije važe za sve ljude i da nije važno na koji pojedinačni faktor utičemo
· Usmereni su na registrovanje i udaljenih i bliskih prediktora promene namere
· Bolje predviđaju promenu namere nego promenu ponašanja.

Model verovanja o zdravlju 
· Najstariji model o zdravstvenom ponašanju. Originalno koncipiran od strane socijalnih psihologa u oblasti javnog zdravlja. Bavio se predikcijom pristupanja ljudi zdravstvenim probama i vakcinaciji. 
· Osnovna postavka: Ljudi će preduzeti neku akciju jedino ako su na neki način motivisani za to.
· Primarna motivacija proističe iz potrebe ljudi da budu zdravi – sve dotle dok neko ne percipira stvarnu ili potencijalnu pretnju svom zdravlju i ne doživi minimum brige u vezi toga, neće biti motivisan da bilo šta preduzima. 
· Ljudi vrše izbor akcija u skladu sa procenom konsekvenci tih akcija. 
· Za pokretanje procesa promene ponašanja je nužno da postoje neki unutrašnji ili spoljašnji stimulusi, pokretači koji podižu svesnost i emocionalnu uzbuđenost.
Determinante zdravstvenog ponašanja
· Verovatnoća da će neko preduzeti neku akciju da bi se zaštitio od bolesti po ovom modelu zavisi od 
· stepena spremnosti, odnosno percepcije pretnje i 
· procene akcije, odnosno, očekivanja ishoda, 
Procena pretnje obuhvata dve vrste procena osobe: 
	- da je podložna određenom poremećaju ili bolesti,
	- da bi konsekvence tog poremećaja bile ozbiljne, 
Očekivanje ishoda obuhvata procenu osobe: 
	- da bi je promena ponašanja značajno zaštitila od rizika,
	- da dobiti od smanjenja rizika prevazilaze uložene napore i odricanja.
Konstrukti proširenog, revidiranog modela: 
· Percipirana podložnost (globalna i specifična)
· Percipirana ozbiljnost poremećaja, tretmana i posledica
· Percipirane dobiti od promenjenog ponašanja
· Percipirane prepreke i cena promene
· Stimulusi za akciju
· Self-efikasnost
· Ponekad se uključuje i konstrukt vrednost zdravlja
· Medijatorske i moderatorske varijable (procesi, demografske varijable)
Programi bazirani na ovom modelu prvenstveno se bave procenom verovanja osoba o podložnosti bolesti, da li je ta bolest opasna i verovanju osoba da će se novo ponašanje isplatiti, da će imati efekta. 

Teorija promišljene akcije i planiranog ponašanja 
· Predstavlja socijalno-psihološki pristup razumevanju i predviđanju determinanti zdravstvenog ponašanja.
· Oslanja se na dve bazične pretpostavke a to je 
· da je ljudsko ponašanje pod voljnom kontrolom i 
· da su ljudska bića racionalna bića. 
· Iz ovoga proizilazi njihov stav da je ponašanje značajno povezano sa namerom da se to ponašanje preduzme, odnosno, mi se ponašamo na određeni način zato što smo to odabrali a u odabiranju smo se oslonili na racionalni proces donošenja odluke i planiranja akcija. 
· Osnovne postavke su: 
	Ponašanje je uslovljeno namerom, tačnije bihevioralnom namerom /Namera predstavlja stepen uverenosti i odlučnosti osobe da će zaista i realizovati neko ponašanje./
	Namera je uslovljena subjektivnim normama, stavovima i percipiranom bihevioralnom kontrolom
		- subjektivne norme uključuju osobinu percepciju toga šta važni drugi misle o tome šta ona treba da uradi, šta misle o njenoj sposobnosti da sprovede akciju i koliko je ona motivisana da se povinuje tim mišljenjima 
		- stavovi se odnose na to koliko osoba veruje da će promena ponašanja dati neke rezultatei i kako osoba vrednuje i određena ponašanja i ishode tih ponašanja
		- percipirana bihevioralna kontrola se odnosi na procenu verovatnoće da će se susresti sa određenim olakšavajućim ili otežavajućim okolnostima i uverenost osobe da može uspešno da sprovede akciju u prisustvu tih okolnosti
	Model je više puta empirijski proveravan sa nedoslednim rezultatima.
	 



Teorija socijalnog učenja 
· Teorija koja osim razmatranja individualnog faktora uključuje i sredinske i socijalne faktore. Oslanja se na Bandurine principe socijalnog učenja. Ovaj pristup naglašava uticaj onog šta i kako ljudi misle na to kako će se ponašati.
· Osnovne pretpostavke su 
· da ljudsko ponašanje može biti objašnjeno reciprocitetom između tri ključna koncepta, odnosno, osobe, sredine i ponašanja koji svi jedno drugo kontinuirano i dinamički determinišu i 
· da je većina ljudskog ponašanja naučen odgovor na neke uslove i da ista ta ponašanja mogu biti korigovana.
· ponašanje se najbolje može predvideti preko procene self-efikasnosti, ciljeva i očekivanja ishoda
· Da bi osoba promenila određeno ponašanje ona mora to učiniti na više povezanih nivoa. 
Osnovni konstrukti teorije socijalnog učenja 
· Dinamički, recipročni determinizam 
· Sredina 
· Situacija
· Sposobnost ponašanja
· Očekivanje ishoda
· Vrednovanje ishoda
· Samo-kontrola
· Učenje po modelu
· Potkrepljivači
· Self-efikasnost
· Emocionalno prevladavanje

Transteorijski model promene 
· Relativno noviji model koji se široko upotrebljava i izvan zdravstvene psihologije.
· To je model o nameravanoj bihevioralnoj promeni, ne o razvojnoj promeni. Pripada stadijum modelima promene ponašanja.
· Osnovne pretpostavke modela su:
	- promena nije dogadjaj nego proces,
	- promena se odvija kroz stabilne stadijume,
	- da bi se promena sprovela nužna je svesna i namerna posvećenost, tj. promena se ne dešava spontano,
	- da bi promena bila efikasna nužno je primenjivati adekvatne strategije u pravo vreme,
	- mali procenat ljudi je spreman da preduzme konkretnu akciju, veći procenat ljudi samo ima nameru da se menja.
	- kretanje kroz stadijume nije linearno nego spiralno. 
Pouzdanost transteorijskog modela 
· Model više puta empirijski potvrđen u primeni sa širokim spektrom problema.
· Svi konstrukti empirijski validirani.
· Trenutno među najprimenjenijim modelima u razvoju i primeni velikih preventivnih programa u SAD.
· Razvili Ekspertske sisteme za pomoć ljudima u procesu promene nezdravog ponašanja. 
Osnovni konstrukti modela 
· Stadijumi promene
	- prekontemplacija,
	- kontemplacija,
	- priprema,
	- akcija i
	- održavanje promene 

· Procesi promene
	- podizanje svesnosti,
	- dramatično olakšanje,
	- promena samo-vrednovanja,
	- promena vrednovanja okoline,
	- samo-oslobađanje,
	- pomažuće relacije,
	- kontrauslovljavanje,
	- upravljanje potkrepljenjem,
	- kontrola stimulusa
	- socijalno oslobađanje. 

· Balans odluke
· Self-efikasnost i otpornost na iskušenje 

ZAKLJUČAK
Promena ponašanja, pa i zdravstvenog ponašanja je kompleksna, fazna i zahteva značajnu posvećenost osobe i njene sredine.
Promena nije pravolinijska nego je proces sa usponima i padovima i zahteva adekvatan plan za prevazilaženje padova.
Jedan od ciljeva zdravstvene psihologije je razvijanje strategija kako na indivudalnom planu, tako i na širem planu celokupne javnosti, za uspostavljanje zdravih stilova življenja a oslanjajući se na znanja i uputstva koja nam pružaju aktuelni modeli promene kao i traganje za još funkcionalnijim modelima. 



